P. Hrušovský, poslanec: (2010-06-10):
Slovensko zastihla pred týždňom a možno aj trošku ďalej jedna živelná pohroma, ktorá v očiach, ale aj v pocitoch ľudí vyvolávala strach a obavu. Sám, kolegyne, kolegovia, som sa zúčastnil v mojej rodnej obci, osobne práve v čase, kedy zhodou okolností bol prítomný na rokovaní obvodného krízového štábu aj pán premiér vlády Slovenskej republiky, aj pán minister obrany Slovenskej republiky, stretnutia a naozaj sa mi v jednej chvíli roztriasol hlas, nie z toho, čo som tam počul, ale z toho, čo som tam videl, a z pocitov ľudí, ktorí sa ocitli z minúty na minútu vo svojom životnom ohrození a ktorým sa zmenil obraz o živote. A všetci, ako sme tam boli prítomní, tak sme sa vo chvíli zamýšľali, ako týmto ľuďom môžeme pomôcť. Pozerali na nás ako na politikov, od ktorých očakávali okamžité riešenie. Priatelia, v tej chvíli som zacítil, že padla nejaká opona medzi vzťahmi opozície a koalície, že v jednej chvíli to už neboli tí politici, ktorí nedokážu sa spolu medzi sebou sa ani rozprávať, ale dokázali sme hľadať a dokázali sme vyjadriť istú solidaritu s ľuďmi, ktorí ani tak nečakali od nás peniaze, ale čakali pochopenie a porozumenie. Som v takej zvláštnej situácii preto, lebo dnes ráno som počul výšku vyčíslenej škody, ktorú odhadujú odborníci z rezortu ministerstva životného prostredia približne na 230 mil. eur. My dnes ideme rozhodovať o pomoci, ktorá by mala poskytnúť pomoc tým, ktorí boli najviac postihnutí, vo výške 4,5 mil. eur. Dámy a páni, nedá mi, aby som nevyjadril istý svoj osobný pocit z tohto postupu, ktorý sa vláda Slovenskej republiky za pomoci len koaličných poslancov dnes rozhodla urobiť. Čakal som zvlášť vo chvíli, kedy mnohí ľudia sa ocitli vo svojej ľudskej tragédii, že dokážeme v takýchto chvíľach naozaj nerozdeľovať politiku na opozičnú a koaličnú, ale že nám všetkým rovnako záleží na tom, aby sme ľuďom dokázali pomôcť. Žiaľ, priatelia, ani toto ste nedokázali. A mrzí ma to preto, lebo mám obavu, že aj táto schôdza je len posledným a zúfalým pokusom o vytĺkanie posledných sympatií občanov Slovenskej republiky krátko pred konaním parlamentných volieb. Kresťanskodemokratické hnutie od začiatku, keď sa objavili prvé informácie, sa solidarizovalo so všetkými, ktorí sa ocitli v núdzi, v kríze, pričom niektorí boli odkázaní na pomoc iných. Nerobili sme to z nejakého straníckeho populizmu, ale robili sme to z porozumenia a z pochopenia ľudí. A poskytli sme časť finančných prostriedkov z našich straníckych peňazí. A dokonca sme išli až tak ďaleko, že sme dali verejný prísľub viacerí, že sa vzdáme aspoň jedného nášho poslaneckého platu, či už tí, ktorí sme tu v tomto funkčnom období, alebo poslanci, ktorí budú zvolení za Kresťanskodemokratické hnutie po budúcich parlamentných voľbách, a individuálne venujeme tým, ktorí najviac našu pomoc potrebujú tento malý symbolický príspevok. Dámy a páni, často som si želal, aby v takýchto kritických situáciách v akých sa dnes časť občanov Slovenska ocitla, sme nerobili z toho tvrdú a agresívnu politiku. Možno mnohí čakáte, že ideme do konfliktu a začneme vytýkať, ako táto vláda nehospodárne narábala s verejnými prostriedkami. Možno by som ale, pán minister financií, bol očakával, keby takýto istý postup bola vláda zvolila aj vtedy, keď ste vy prijali za Slovenskú republiku záväzok poskytnúť Grécku pomoc. Možno by som bol dnes očakával, keby ste v rámci návrhov na skrátené legislatívne konanie boli predložili aj návrh zákona o štátnom rozpočte, ktorý by bol sprísnil nakladanie s prostriedkami, ktorými disponuje premiér vlády Slovenskej republiky, lebo ak je pravdou to, čo bolo zverejnené, na čo boli na všetko poskytnuté, tak dnes naozaj sa priam núka zmena aj tohto zákona. Dámy a páni, Kresťanskodemokratické hnutie podporí všetky návrhy, ktoré sú predložené dnes vládou Slovenskej republiky. A tým chceme vyjadriť svoju solidaritu, svoj vzťah s tými, ktorí od nás pomoc očakávajú. Ďakujem pekne.